**Pafos** ili **Paf** (grč. *Πάφος*, *Páfos*, tur. *Baf*) je grad na zapadnoj obali Cipra i upravno središte pokrajine Pafos. Smješten je 50 km zapadno od najveće ciparske luke Limassola, a njegova zračna luka je druga po veličini.

On je bio glavni grad Cipra u helenističkom i rimskom razdoblju, o čemu svjedoče brojni spomenici zbog kojih je Pafos upisan na popis svjetske kulturne baštine UNESCO-a.

Osnovna gospodarska djelatnost je turizam koji se posebno razvija nakon 1974. godine; prije je Pafos bio malen i nepoznat grad. Turiste posebno privlači legenda o Afroditinom rođenju. 

Afroditina stijena (mitološko mjesto rođenja Afrodite)
Mozaici iz "Aionove vile"

Povijest
--------

Stari Pafos (Πάφος παλαιά, *Paleopaphos*) smatra se mitološkim mjestom rođenja grčke božice ljubavi i ljepote Afrodite koja je rođena iz morske pjene na obali Cipra. Zbog toga je u antici Afroditin kult postao najvažniji na otoku, a grad Pafos je snažno vezan za njega. Samo ime je grad dobio po sinu Pigmaliona, mitskog kipara čiju je skulpturu Afrodite od slonovače (Galatea) oživjela božica, i s kojom je Pigmalion naposlijetku imao sina Pafosa.

Stari Pafos s Afroditinim hramom su sagradili Mikenjani oko 1200. pr. Kr. kasnije kolonizirali Feničani i Grci), a Novi Pafos (današnji grad) s velikom lukom izgradio je Nikokles, posljednji kralj Pafosa iz vremena Aleksandra Velikog.

Grad je na svojim putovanjima u 1. stoljeću posjetio i sveti Pavao. Djela apostolska (xiii. 6.) navode kako je sv. Pavao pokrstio rimskog upravitelja Sergija Pavla.

U srednjem vijeku Pafos je gubio svoju važnost, osobito nakon što su Bizantinci osnovali Nikoziju.

Grad se nakon razvitka turizma 1974. godine oporavlja i naposlijetku se čak gradi i Zračna luka, a grad postaje drugi po veličini na otoku. Danas velika Avenija sv. Pavla povezuje dvije najrazvijenije četvrti Pafmosa, stambenu četvrt Ktima s četvrti luksuznih hotela oko srednjovjekovne luke, Kato.

Znamenitosti
------------

U gradu se, osim mikenskog Afroditinog hrama u Starom Pafosu, nalaze i tzv. Grobnice kraljeva (nekropola iz 4. stoljeća pr. Kr.) sjeverozapadno od grada, gdje su pokapani starogrčki aristokrati. Iz helenističkog i rimskog razdoblja sačuvani su ostaci kazališta (4. stoljeće pr. Kr.), vila od 3.-5. st. (Dionizova, Orfejeva i Aionova), i rimske guvernerove palače čiji su raskošni mozaici velika turistička atrakcija. Tu su i katakombe iz starokršćanskog razdoblja, a znamenita je i bizantska tvrđava koju su dogradili Mlečani 1570. godine. 
Manastir *Chrysorrogiatissa* posvećen Gospi od zlatnog nara je osnovan u 12. stoljeću. U njegovoj blizini je manastir *Agios Neofytos* u kojem se nalaze jedni od najljepših primjera bizantskih fresaka i ikona, a danas i zanimljiv bizantski muzej.

* Helenističko grčko kazališteHelenističko grčko kazalište
* Grobnice kraljevaGrobnice kraljeva
* Bizantska crkva na ostacima ranokršćanske bazilikeBizantska crkva na ostacima ranokršćanske bazilike
* "Stup sv. Pavla" za koji je bio vezan i bičevan, ispred crkve Panagia Chrysopolitissa"Stup sv. Pavla" za koji je bio vezan i bičevan, ispred crkve *Panagia Chrysopolitissa*
* Bizantska utvrda u luciBizantska utvrda u luci

Izvori
------

1. ↑  Kojeg navode Klaudije Ptolomej (v. 14.1.), te Strabo (xiv. str. 683.) i Plinije Stariji (v. 31. s. 35.)

***Pafos*** na Wikimedijinoj ostavi

| * p
* r
* u
Svjetska baština na Kipru |
| --- |
|  | Hirokitia • Oslikane crkve u području Tróodosa • Pafos
 | Zastava Cipra |
| **Ciparska nematerijalna svjetska baština**

Lefkaritika, čipka iz sela Lefkara • Pjesnički dvoboj Tsiattista • Mediteranska prehrana1) |
| 
1) Nematerijalna svjetska baština više zemalja   |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 245017454
* GND: 4104677-8
* NKC: ge422297

 |